
Text rozhodnutia
Súd: Krajský súd Banská Bystrica Spisová značka: 28Sp/10/2015 Identifikačné číslo súdneho spisu: 6015200129 Dátum vydania rozhodnutia: 25. 05. 2017 Meno a priezvisko sudcu, VSÚ: JUDr. Jana Novotná ECLI: ECLI:SK:KSBB:2017:6015200129.3 Uznesenie Krajský súd v Banskej Bystrici v právnej navrhovateľky: K. L., nar. XX.O. XXXX, bytom T. 3, XXX XX R. R. proti odporcovi: Centrum právnej pomoci, Kancelária Banská Bystrica, so sídlom v Banskej Bystrici, Skuteckého č. 30 o preskúmanie zákonnosti rozhodnutia odporcu sp. zn. 3N 9021/2014-KaBB z 1.decembra 2014 takto r o z h o d o l : I. Konanie z a s t a v u j e . II. Po právoplatnosti tohto uznesenia správny súd p o s t ú p i v e c orgánu verejnej správy Centrum právnej pomoci, so sídlom Nám. Slobody 12, P.O.BOX 18, 810 05 Bratislava 15, IČO: 30798841 III. Žiaden z účastníkov konania n e m á právo na náhradu trov konania. o d ô v o d n e n i e : 1. Krajskému súdu v Banskej Bystrici odporca dňa 28.01.2015 odstúpil odvolanie navrhovateľky proti jeho rozhodnutiu sp. zn. 3N 9021/2014-KaBB zo dňa 1.12.2014, ktorým bolo zastavené konanie o nároku na poskytnutie právnej pomoci. 2. Krajský súd v Banskej Bystrici o opravnom prostriedku rozhodol rozsudkom č. k. 28Sp/10/2015-16 zo dňa 9.6.2014 v spojení s opravným uznesením č. k. 28Sp/10/2015-25 zo dňa 6.11.2015, ktoré rozhodnutie bolo zrušené uznesením Najvyššieho súdu SR č. k. 7Sžo/14/2016 zo dňa 27.4.2017. Rozhodnutie bolo zrušené z dôvodu, že sa súd nezaoberal procesnými podmienkami konania. 3. Z obsahu správneho spisu súd zistil nasledovné skutočnosti: 4. Odporca o žiadosti navrhovateľky zo dňa 25.8.2014 rozhodol rozhodnutím 3N9021/2014-KaBB zo dňa 1.12.2014 tak, že konanie zastavil podľa § 30 ods. 1 písm. d) zákona č. 71/1967 Zb. o správnom konaní (Správny poriadok). 5. Navrhovateľka podala v zákonom stanovenej lehote proti tomuto rozhodnutiu odvolanie dňa 5.1.2015. 6. Od 1.7.2016 nadobudol účinnosť zákon č. 162/2015 Z. z. Správny súdny poriadok (ďalej len SSP), ktorý nahradil zákon č. 99/1963 Zb. Občiansky súdny poriadok (ďalej len O.s.p.). 7. Podľa § 492 ods. 1 SSP konania podľa tretej hlavy piatej časti O.s.p. začaté predo dňom nadobudnutia účinnosti tohto zákona sa dokončia podľa doterajších predpisov. 8. Podľa § 250l ods. 1 O.s.p. sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam 9. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. 10. Podľa § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. 11. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). 12. Podľa § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. 13. Súd v súlade s právnym názorom vysloveným v rozhodnutí Najvyššieho súdu SR č.k. 7Sžo/14/2016 zo dňa 27. apríla 2017 vydaným v tejto veci posudzoval splnenie podmienok, za ktorých môže konať vo veci podľa vyššie cit. ustanovení O.s.p. Na základe zistených skutočností z obsahu správneho spisu dospel k tomu, že v danom prípade nie sú splnené podmienky, za ktorých môže súd konať (§ 103 O.s.p.) v konaní podľa tretej hlavy piatej časti O.s.p. Nedostatok podmienok konania spočíva v nedostatku právomoci súdu na rozhodnutie o odvolaní navrhovateľky proti prvostupňovému rozhodnutiu orgánu verejnej správy. 14. Na konanie o poskytovaní právnej pomoci osobám v materiálnej núdzi podľa zákona č. 327/2005 Z.z. sa v zmysle § 25 ods. 1 tohto predpisu vzťahuje všeobecný predpis o správnom konaní, čiže zákon č. 71/1967 Zb. Správny poriadok. Podľa § 58 Správneho poriadku o odvolaní rozhoduje správny orgán najbližšieho vyššieho stupňa, resp. útvar určený zákonom alebo statusom. 15. Podľa čl. 5 ods. 5 štatútu Centra právnej pomoci účinného od 15.05.2014 (oznámenie 10/2014 MS SR z 09.05.2014 č. 37828/2014/110 o vydaní Štatútu Centra právnej pomoci) ak zákon neustanovuje inak, odvolacím orgánom centra v zmysle osobitného predpisu je riaditeľ. V odvolacom konaní rozhoduje riaditeľ na základe návrhu ním ustanovenej osobitnej komisie. 16. Ak odporca nerozhodol o odvolaní sám, mal v zmysle § 57 ods. 2 Správneho poriadku postupovať tak, že odvolanie predloží spolu s výsledkami doplneného konania a so spisovým materiálom odvolaciemu orgánu najneskôr do 30 dní odo dňa keď mu odvolanie došlo a upovedomí o tom účastníkov konania. Podľa § 58 ods. 2 Správneho poriadku a podľa čl. 5 ods. 5 Štatútu Centra právnej pomoci týmto odvolacím orgánom je riaditeľ centra. Nepatrí preto do právomoci krajského súdu rozhodovať o odvolaní smerujúcom proti rozhodnutiu Kancelárie Centra právnej pomoci o zastavení konania. 17. Pre úplnosť je možné uviesť, že krajské súdy rozhodovali o odvolaniach proti rozhodnutiam Kancelárií Centra len v tých prípadoch, v ktorých to stanovil zákon č. 327/2005 Z.z. v znení platnom a účinnom do 30.6.2016 a to v konaní podľa tretej hlavy piatej časti O.s.p.. Napr. v odvolaní proti rozhodnutiu Centra právnej pomoci o nepriznaní nároku (§ 10 ods. 5 zákona č. 327/2005 Z.z.), o odvolaní proti rozhodnutiu o odňatí poskytovania právnej pomoci (§ 14 ods. 2 zákona č. 327/2005 Z.z.). V súčasnosti je v tých prípadoch možné podať priamo správnu žalobu na príslušný správny súd. 18. Správny súd nie je orgánom oprávneným rozhodovať o odvolaní voči napadnutému rozhodnutiu Kancelárie Centra o zastavení konania, preto súd konanie podľa § 104 ods. 1 O.s.p. zastavil s tým, že po právoplatnosti tohto uznesenia vec postúpi na rozhodnutie orgánu verejnej správy tak, aby jeho odvolací orgán vo veci rozhodol. 19. O náhrade trov konania súd rozhodol podľa § 146 ods. 1 písm. c) v spojení s § 250l ods. 2 a § 246c ods. 1 O.s.p., keď podľa výsledku konania platí, že žiaden z účastníkov konania nemá právo na náhradu trov konania ak konanie bolo zastavené. Poučenie: P o u č e n i e : Proti tomuto rozhodnutiu je možné podať odvolanie do 15 dní odo dňa jeho doručenia, písomne dvojmo, prostredníctvom tunajšieho súdu na Najvyšší súd Slovenskej republiky. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup považuje za nesprávny a čoho sa odvolateľ domáha.

